钦定古今图书集成/理学汇编/文学典/第196卷 > 《王氏伯仲唱和诗序》前人
## 钦定古今图书集成/理学汇编/文学典/第196卷 > 《王氏伯仲唱和诗序》前人

仆闻之，世其家业不陨者，虽古犹今也。求之于今，而
有获焉。王氏子某，与余通家，代为文儒。自先天以来，
策名闻达，秉毫翰而践文昌，登禁掖者，纷纶华耀。继
武而起，士大夫掉鞅于文囿者，咸不得攀而伦之。乙
亥岁，某自南徐来执文贶，予词有远致，又著论非班
超不能读父兄之书，而乃徼狂疾之功以为名，吾知
其奉儒素之道专矣。间以兄弟，嗣来京师，会于旧里，
若璩玚在魏，机云入洛。由是正声迭奏，雅引更和。播
埙箎之音韵，调律吕之气候。穆然清风，发在简素。非
文章之胄，曷能及兹。况宗兄握炳然之文，以赞关右。
豸冠银章，荣映江湖。则向时之美谈，必复其始。某也
谓予传卜氏之学，宜叙于首章；操斧“于班郢之门”，斯
强颜耳。诗凡若干首：